สังคมข่าวหุ้นนิวส์เวฟ
ตลาดหุ้นไทยล่าสุดปิดการซื้อขายที่ระดับ 1,477.61 จุด ปรับเพิ่มขึ้น 2.69 จุด พ่วงด้วยมูลค่าการซื้อขาย 7.6 หมื่นล้านบาท
14 ก.ค. 2559

ตลาดหุ้นไทยล่าสุดปิดการซื้อขายที่ระดับ 1,477.61 จุด ปรับเพิ่มขึ้น 2.69 จุด พ่วงด้วยมูลค่าการซื้อขาย 7.6 หมื่นล้านบาท 
* ขาเข้าซื้อสุทธิมีเพียงรายเดียวนั่นคือ คุณพี่ต่างชาติ ทุ่มเก็บสุทธิไปรวม 4,542 ล้านบาท ส่วนกลุ่มเทขายเจอสามประสานถล่ม โดยรายย่อยจัดหนักสุด 2,603 ล้านบาท ตามด้วยสถาบัน 1,823 ล้านบาท และบัญชีบริษัทหลักทรัพย์แจมอีก 116 ล้านบาท
* ตลาดหุ้นไทยช่วงนี้วิ่งกันร้อนแรงทิ้งท้ายก่อนเข้าสู่ช่วงเทศกาลวันหยุดยาว ดังนั้น งวดวันพฤหัสฯ-ศุกร์ จึงขอให้นักลงทุนระมัดระวังกันด้วย เพราะน่าจะมีแรงขายทำกำไรสลับออกมาบ้างเช่นกัน
* เอ้า…เริ่มกันหุ้นแรกเรียกได้ว่า ร้อนแรงสุดในช่วงนี้แล้วก็ว่าได้ นั่นคือ น้อง BEM นั่นเอง
* สำหรับข่าวดีล่าสุดของ BEM ถือเป็นเรื่องมีลุ้นคว้างานสายสีม่วงใต้ ส่วนรายละเอียดเป็นอย่างไรพลิกไปอ่านในฉบับได้เลย
* เท่านั้นยังไม่พอถ้าว่ากันด้วยเรื่องราคาเป้าหมาย 7.80 บาท เทียบกับในกระดานล่าสุด 6.95 บาท ยังเหลือช่องให้เก็งกำไรพอควร นี่ยังไม่รวมอัพไซด์ซุกซ่อนจากปัจจัยบวกรายทางอีกนะ จึงห้ามพลาดเด็ดขาด
* ต่อกันด้วยหุ้น CHO ออกมาเรียกความเชื่อมั่นนักลงทุนกันแล้วว่า พลาดคว้าโครงการรถเมล์ NGV จะไม่กระทบบริษัท
* งานนี้ ผู้บริหารบริษัท “สุรเดช ทวีแสงสกุลไทย” ย้ำกันอีกครั้งว่า จะไม่มีผลต่อเป้ารายได้ปี 59 ที่กำหนดโตขึ้น 10% แน่นอน
* เนื่องจากเป้าหมายรายได้นี้ ไม่ได้รวมเอาโครงการรถเมล์ NGV เข้าไว้ด้วยตั้งแต่แรกแล้ว
* ที่สำคัญ CHO ยังมีทั้งแบ็กล็อกตุนอยู่แล้วในมือ บวกกับออเดอร์ที่ทยอยไหลเข้าช่วงครึ่งปีหลังช่วยหนุนอีก
* และที่หลายคนมองข้ามกันไปก็คือ โครงการขอนแก่นโมเดล ที่จะเปิดขึ้นในอนาคต ซึ่งขณะนี้ภาพรวมโครงการเริ่มเป็นรูปเป็นร่างขึ้นตามลำดับ
* โดย CHO มีลุ้นงานเกี่ยวกับตัวรถไฟฟ้า ซึ่งเบื้องต้นคาดกันว่า มูลค่าสูงหลายพันล้านบาทเลยทีเดียว เรียกได้ว่า เป็นโครงการที่น่าจับตา เผลอๆ อาจจะให้ผลตอบแทนดีกว่า รถเมล์ NGV ด้วยซ้ำไป
* หุ้นร้อนน่าจับตาอีกรายยกให้กับ WHA ของ “หมอสมยศ อนันตประยูร”
* ล่าสุดประกาศยื่นไฟลิ่ง ก.ล.ต. ขอตั้ง HREIT มูลค่า 8,690 ล้านบาท น่าจะเข้าเทรดในตลาดได้ช่วงไตรมาส 4
* ดังนั้น ภายใต้ข่าวดีที่มีในมือทั้งปี บวกกับการบันทึกรายได้-กำไรของตัวเหมราชเข้ามาเสริมทัพอีก
* โบรกฯ เลยประเมินกันออกมาว่า ปี 59 เตรียมได้เห็นฟาดกำไรโตนิวไฮกันแน่
* ขณะที่ราคาเป้าหมายล่าสุดเคาะไว้แถว 3.50 บาท เหลืออัพไซด์กว่า 10% เมื่อเทียบกับราคาในกระดาน
* แต่เชื่อได้เลยว่า ถ้าเทรนด์ธุรกิจและกำไรออกมาดีอย่างที่ตลาดคาด มีแนวโน้มที่จะได้เห็นปรับราคาเป้าหมายขึ้น
* เบื้องต้นแนะนำ “เก็งกำไร” ตามกระแสข่าวดีไปก่อน ส่วนขาลงทุนระยะกลาง-ยาว รอจังหวะหุ้นอ่อนตัวแล้วค่อยว่ากันใหม่
* หุ้น ANAN เห็นเงียบหายกันไปนาน ล่าสุด วิ่งกลับมาพร้อมข่าวดีงบไตรมาส 2/59 ที่จะเติบโตสวนกระแสหุ้นอสังหาฯ * ฟากโบรกฯ ทุบโต๊ะเคาะเปรี้ยงกำไรเบิกบานเฉียด 150 ล้านบาท โตสูงกว่าปีก่อนเกินระดับ 100%
* งานนี้ กำไรที่เติบโตเป็นผลมาจากบริษัทมีโครงการที่สร้างเสร็จพร้อมโอนเป็นจำนวนมหาศาล
* ราคาเป้าหมายเคาะไว้เกินระดับ 5 บาท นับเป็นอีกหุ้นที่น่าเก็บติดพอร์ตลงทุนไว้อย่างมาก
* ปิดท้ายด้วย ดร.ประสิทธิ์ ศรีสุวรรณ บอสใหญ่ บล.แอพเพิล เวลธ์ ออกมาบอกว่า หลังจากช่วงที่ผ่านมามีกระแสข่าวการปิดตัว “แอพเพิล เวลธ์” นั้น ไม่จริงทั้งสิ้นและถือเป็นเพียงข่าวลือเท่านั้น พร้อมยืนยันยังคงเดินหน้าทำธุรกิจไปตามแผนงานต่อไป ส่วนใครเป็นคนปล่อยข่าว และเพื่ออะไรนั้น เจ้าตัวบอกว่า ไม่อยากจะไปนำสืบ และให้ปล่อยไปตามกรรม!! * 